ตลาดหุ้น แพงหรือถูก ดูได้จาก “Earning Yield Gap”
Earning Yield Gap คืออะไร ?  ลงทุนแมนจะเล่าให้ฟัง
10 ก.พ. 2565

ตลาดหุ้น แพงหรือถูก ดูได้จาก “Earning Yield Gap” /โดย ลงทุนแมน
ช่วงนี้ หลายประเทศกำลังเผชิญกับเงินเฟ้อปรับตัวสูงขึ้น ซึ่งธนาคารกลางในบางประเทศ 
เช่น อังกฤษ ก็ได้มีการปรับขึ้นอัตราดอกเบี้ยนโยบาย เพื่อรักษาเสถียรภาพของเศรษฐกิจ
โดยปกติแล้ว เมื่ออัตราดอกเบี้ยเริ่มปรับตัวสูงขึ้น นักลงทุนในตลาดหุ้นก็จะเริ่มมีความกังวล และอาจส่งผล
กระทบต่อราคาหุ้นได้
เรื่องนี้ เราสามารถอธิบายได้ด้วย “Earning Yield Gap”
รวมถึงสามารถนำไปดูได้เหมือนกันว่าตลาดหุ้น
ที่เรากำลังซื้อขายกันอยู่นั้น แพง หรือ ถูก
 
แล้ว Earning Yield Gap คืออะไร ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาเริ่มกันที่คำว่า “Earning Yield” 
เป็นการที่เรานำกำไรต่อหุ้น มาหารกับราคาหุ้นที่เราซื้อมา 
เพื่อดูว่าเราได้ผลตอบแทนเท่าไร เมื่อเทียบกับเงินที่เราลงทุนไป
จริง ๆ แล้ว หากดูจากการคำนวณให้ดี มันจะเป็นส่วนกลับของ PE นั่นเอง
สำหรับใครที่ยังสงสัย เราลองมาดูตัวอย่างให้เห็นภาพมากขึ้น
ตลาดหุ้นไทย มี PE = 20.88 เท่า  
ก็จะมีผลตอบแทน Earning Yield = 1/20.88 หรือคิดเป็นราว 4.79%
แปลเป็นความหมายก็คือ หากเราลงทุนในตลาดหุ้นไทย
โดยที่กำไรต่อหุ้นคงที่ไปเรื่อย ๆ แบบนี้ทุกปี เท่ากับว่าเราจะได้ผลตอบแทนปีละ 4.79%
Earning Yield นั้น ก็มักจะถูกนำไปเปรียบเทียบกับผลตอบแทน “สินทรัพย์ไม่มีความเสี่ยง”
เพื่อนำไปดูต่อว่า ผลตอบแทนการลงทุนที่ได้รับจากตลาดหุ้น มันคุ้มค่าความเสี่ยงมากน้อยขนาดไหน
โดยตัวแทนสินทรัพย์ไม่มีความเสี่ยง ที่นิยมใช้กันก็คือ “พันธบัตรรัฐบาลอายุ 10 ปี” ซึ่งของประเทศไทยในตอนนี้ อยู่ที่ 2.13%
พอนำมาเทียบกันแล้ว เราเลยเรียกมันว่า “Gap” แปลตรงตัวคือส่วนต่างหรือช่องว่าง
แปลรวม ๆ ทั้งหมด Earning Yield Gap ก็คือส่วนต่างระหว่างสินทรัพย์เสี่ยงกับไม่เสี่ยง 
จากตัวอย่างข้างต้นก็คือ 4.79% - 2.13% หรือเท่ากับ 2.66% นั่นเอง
เราจะเห็นว่า ผลตอบแทนของตลาดหุ้นจะมากกว่าผลตอบแทนของพันธบัตรรัฐบาล
เพราะว่าการลงทุนในตลาดหุ้นมีความเสี่ยงมากกว่าพันธบัตรรัฐบาลนั่นเอง
ซึ่ง Earning Yield Gap เปรียบเสมือนผลตอบแทนส่วนเพิ่ม
เพื่อมาชดเชยความเสี่ยงจากการที่เราลงทุนในตลาดหุ้น
เช่น ความเสี่ยงจากการสูญเสียเงินต้น และความเสี่ยงที่ไม่ได้รับผลตอบแทนที่คาดหวัง
ถ้า Earning Yield Gap มีค่ามาก แสดงว่าผลตอบแทนของตลาดหุ้น มากกว่าพันธบัตรรัฐบาลมาก 
ตลาดหุ้นอาจอยู่ในช่วงราคาถูก
ดังนั้น ตลาดหุ้นมีความน่าสนใจลงทุน มากกว่าพันธบัตรรัฐบาล
ในทางกลับกัน ถ้า Earning Yield Gap มีค่าน้อย 
แสดงว่าผลตอบแทนของตลาดหุ้น มากกว่าพันธบัตรรัฐบาล 
แต่ผลตอบแทนของตลาดหุ้น ไม่คุ้มกับความเสี่ยง ตลาดหุ้นอาจอยู่ในช่วงราคาแพง
ดังนั้น พันธบัตรรัฐบาลที่มีความเสี่ยงต่ำกว่า จึงมีความน่าสนใจลงทุนมากกว่าตลาดหุ้น
แล้วการที่อัตราดอกเบี้ยเริ่มปรับตัวสูงขึ้น ทำไมนักลงทุนในตลาดหุ้นต้องกังวล ?
นั่นก็เพราะว่า การขึ้นอัตราดอกเบี้ยส่งผลให้ ผลตอบแทนของพันธบัตรปรับตัวสูงขึ้น ทำให้ Earning Yield Gap มีค่าน้อยลง
พอ Earning Yield Gap มีค่าน้อย ก็อาจทำให้มีตลาดหุ้นปรับตัวลง จากการที่นักลงทุนเทขายหุ้นออกมา 
เพื่อย้ายเงินมาลงทุน ในพันธบัตรรัฐบาลที่ไม่มีความเสี่ยง นั่นเอง
ถ้าในปัจจุบัน Earning Yield Gap ของประเทศไทยเท่ากับ 2.66% 
คำถามที่ตามมาคือ ตลาดหุ้น อยู่ในช่วงแพงหรือถูก ?
คำตอบก็คือ การนำ Earning Yield Gap ไปใช้ มักจะถูกนำมาเปรียบเทียบกับค่าเฉลี่ยในอดีตที่ผ่านมา
ซึ่งประเทศไทย มีค่าเฉลี่ย Earning Yield Gap 10 ปีย้อนหลัง อยู่ที่ประมาณ 3.90%
จะเห็นได้ว่าปัจจุบัน ประเทศไทยมี Earning Yield Gap ต่ำกว่าค่าเฉลี่ย 10 ปีย้อนหลัง
ซึ่งเราอาจตีความได้ว่า ตลาดหุ้นอาจจะอยู่ในช่วงแพงกว่าปกติ เมื่อเทียบกับอดีตที่ผ่านมา
อย่างไรก็ตาม ถึงแม้ว่า Earning Yield Gap จะสามารถบอกความถูกแพงโดยรวมของตลาดหุ้นได้
แต่เราก็ควรตระหนักว่า ปัจจัยที่ส่งผลกระทบต่อการลงทุนนั้นมีอีกมากมาย
ซึ่งการตัดสินใจในการลงทุน เพียงแค่มุมมองมิติเดียว อาจทำให้เราผิดพลาดได้ 
ดังนั้น เราควรพิจารณาข้อมูลปัจจัยอื่น ๆ อย่างรอบด้าน เพื่อประกอบการตัดสินใจในการลงทุนทุกครั้ง
หากเรายิ่งรอบคอบและศึกษาให้รอบด้านมากเท่าไร
มันก็จะยิ่งช่วยให้เราลดโอกาสความผิดพลาด และตัดสินใจได้แม่นยำขึ้น มากเท่านั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
-